<classify> MKUU wa Mkoa wa Ruvuma, Christina Mndeme amefungua rasmi msimu mpya wa korosho kwa kuwataka wanunuzi wa zao hilo kujiepusha na hujuma kwa wakulima. Aidha, amepiga marufuku ununuzi wa zao hilo kwa mfumo wa kangomba aliouita haramu. Mndeme alitoa kauli hiyo jana wakati akizungumza kwenye kikao cha wadau wa zao hilo kilichofanyika mjini Tunduru.Aliitaka Bodi ya Korosho Tanzania kuendelea kuhamasisha maendeleo ya zao hilo kwani azma ya serikali ni kuona kuna maeneo mapya na mengi zaidi ya uzalishaji na ya asili yanazingatia kanuni za kilimo bora na cha kisasa ili kuleta tija katika zao hilo.Alisema ni wakati muafaka sasa kwa wadau mmoja mmoja, vikundi na taasisi kuchangamkia fursa hiyo ya kiuchumi kwa kujenga viwanda vya kubangua korosho katika mkoa wa Ruvuma kwani hatua hiyo itasaidia kuongeza thamani ya zao hilo na kuwaongezea kipato cha wakulima.Msimu wa masoko na mauzo ya korosho wa mwaka 20182019 ulishafunguliwa tangu Oktoba mosi mwaka huu, hata hivyo korosho zilizopelekwa mnadani zilishindwa kuuzwa kutokana na bei iliyopatikana katika minada hiyo kutokidhi matarajio ya bei kwa wakulima.Mndeme alisema uamuzi wa serikali kununua korosho katika msimu 20182019 ulikuwa ni hatua ya dharura iliyochukuliwa ili kulinda maslahi ya mkulima na wananufaika kwa kupata bei nzuri kulingana na mwenendo wa soko.Aliwataka watunza maghala kuwa waadilifu, waaminifu na waepuke udanganyifu wa upimaji wa korosho za wakulima na inapotokea tofauti kubwa ya uzito, kazi ya kupima mzigo huo isimame mpaka serikali au mamlaka husika itakaposhirikishwa kwa ajili ya utatuzi.Kwa upande wake, Mkuu wa Wilaya ya Tunduru, Julius Mtatiro alisema atasimamia utaratibu wa ununuzi wa korosho za wakulima na kuwataka watu kujiepusha na biashara ya kangomba inayochangia dhuluma na wizi dhidi ya wakulima.Meneja wa Bodi ya Korosho, tawi la Tunduru, Shauri Mokiwa alisema msimu wa masoko na mauzo ya korosho ghafi nchini ulifunguliwa rasmi kitaifa Oktoba mosi 2018 na Oktoba 3 mkoani Ruvuma. Alisema mfumo wa mauzo uliotumika ni wa stakabadhi ghalani ambao katika minada iliyoendeshwa awali mwanzo wa msimu katika mkoa wa Ruvuma wakulima hawakuweza kuuza korosho, kutokana na bei kuwa ndogo ambayo ilikuwa kinyume cha matarajio yao ikilinganisha na bei zilizopatikana katika msimu wa 20172018.Katika msimu wa mauzo ya korosho ya mwaka 20182019 kiasi cha korosho kilichokusanywa kupitia Chama Kikuu cha Ushirika TAMCU ni tani 18,586.448 za mkoa wa Ruvuma na tani 64.032 za mkoa jirani wa Njombe na kuuzwa, ikiwa ni pungufu ya asilimia 28.7 ya makisio ya makusanyo ya msimu 20182019 ya tani 26,000.Alisema, kiasi hicho za uzalishaji kimeshuka kwa asilimia 11.12 ikilinganisha na uzalishaji wa tani 20,912.569 kwa msimu 20172018 ambapo hali hiyo ilitokana na sababu mbalimbali ikiwemo mabadiliko ya hali ya hewa, matumizi hafifu ya viuatilifu, ufinyu wa elimu ya matumizi sahihi na salama ya viuatilifu.  <topic>: kitaifa 